
At Vasarely's Home

Kulcsszavak: vasarely;otthon;látogatás;játék;performansz
Orosz Natália, szobrászművész hallgatóval közös szellemi termékként tartjuk számon az At Vasarely’s Home (2022) című performanszunkat, amely videódokumentáció formájában őrződött meg. Ez a munka egy olyan gesztusra épít, amely egy unoka látogatását idézi fel a nagyszüleinél.
A performanszunk egy reflexió az 1969 október 18-i Victor Vasarely kiállítás megnyitóján, a Műcsarnokban történtekre, ahol Major János grafikus időnként, feltűnésmentesen egy tiltakozó táblát mutatott fel barátainak, amin ez állt: „Vasarely Go Home”. Az akcióról egyetlen fotódokumentáció sem maradt fenn. Andreas Fogarasi a 69-es megnyitón készült képeket vonultatta fel Vasarely Go Home című kiállításán a Trafó Galériában. A fotósorozatot Fogarasi interjúkkal egészítette ki, amelyben a kortársak Major akcióját idézték fel.
Ezen ismeretek tudatában kezdtünk bele a performanszunkba. Más kontextusba szerettük volna helyezni a Műcsarnokban egykor elhangzott „Vasarely Go Home” felszólítást. Az „otthon” szerepére és a generációs különbségre helyeztük a hangsúlyt, arra a megfigyelésre építve, milyen gyakorta kezdünk játékba a nagyszüleinknél tett látogatás során.
Látogatóba mentünk a művészhez, a szülőházként emlegetett pécsi Vasarely Múzeumba. Egy plexi lap, olaj kréta, és pár segítő kéz részvételével kezdtünk amőbát játszani, Vasarely alkotásaival a háttérben. A játékmező úgy jöhetett létre, hogy a plexi lapot a kiállított műtárgy elé tartottuk olyan távolságban, hogy az erre rajzolt X-ek és O-k árnyékot vessenek a műtárgyra. Vasarely munkái szolgáltak alapegységekként, a kockás füzet szerepét betöltve. Ezzel ő is pont ugyan olyan játékossá vált, mint mi ketten.
A kellékeken kívül nem volt semmiféle elő készültségünk. A videófelvételünk teljes egészében őrzi az ott és akkor történteket: megbeszéljük, meddig tart a játék, technikai ötletelések folynak, a teremőr furcsálló kérdéseket tesz fel, sőt még a címadás is ott helyben történik meg. Elkezdődik az a bizonyos beszélgetés, ami megtöri a hallgatag ház csendjét, és otthont teremt belőle. Több játszmát játszottunk le, visszavágási lehetőség adódott mindkettőn számára. A háttérként választott Vasarely mű befolyásolta a játékot. A vetett árnyéknak látszódnia kellett, értelmezhető soroknak és oszlopoknak kellett létrejönniük. Az adott játszma végeztével egy papírtörlő segítségével letöröltük a „bábujainkat”. A fotó és videódokumentáción kívül csak a végső mérkőzés őrződött meg fizikai állapotában, a plexi lemezen, ami tartalmazza a címet is.



